Anders Fogh Rasmussen (V), 2002-04-18:
Forholdet mellem Europa og USA er grundlæggende bundsolidt og baseret på et stærkt værdifællesskab.
Vi er hinandens vigtigste samarbejdspartnere politisk, militært, økonomisk og kulturelt.
Den 11. september har yderligere kittet os sammen.
NATO og det omfattende EU-USA-samarbejde danner rammen for vores solidaritet, og det vil blive endnu tydeligere i et snarligt udvidet EU og NATO.
Netop USA's klare støtte til den europæiske integrationsproces og ikke mindst støtten til NATO-udvidelsen viser et oprigtigt amerikansk engagement i bestræbelserne på at sikre et frit og udelt Europa.
Det er den centrale ledetråd for regeringen.
Det er helt afgørende, at vi fastholder det tætte og gode forhold.
Som det også fremgår af regeringsgrundlaget, er Danmarks forhold til USA af helt central betydning, og derfor skal de transatlantiske bånd baseret på værdifællesskab og fælles interesser mellem Europa og USA også til stadighed plejes og udbygges.
For det forestående danske EU-formandskab vil dette være en meget væsentlig opgave.
De nødvendige rammer for at håndtere alle typer af spørgsmål mellem EU og USA er på plads.
EU har med USA den mest udbyggede dialog, som findes
med noget tredjeland.
Den 11. september har øget behovet for sammenhold og samarbejde.
Kampen mod terrorismen er af en karakter, der gør, at vi kun kan gøre os håb om succes, såfremt der er et særdeles tæt internationalt samarbejde herom, ikke mindst på tværs af Atlanten.
Det står klart, at selv ikke verdens eneste supermagt er usårlig eller kan håndtere problemerne alene.
Danmark og EU har siden terrorangrebet arbejdet tæt sammen med USA.
Præsident Bush har efter angrebet reageret særdeles konstruktivt og velovervejet.
Jeg vil gerne sige, at den danske regering har fuld tillid til, at det fortsat vil være tilfældet.
Vi forventer, at USA som hidtil vil holde sig i tæt kontakt med sine allierede og venner, før der måtte blive taget afgørende nye skridt i krigen mod terror.
Det er derfor forkert at tale om konflikter mellem Europa og USA.
Selvfølgelig er der områder, hvor der er større eller mindre forskelle i synet på aktuelle spørgsmål, og selvfølgelig har Europa og USA på f.eks. det handelspolitiske område indimellem forskellige interesser på specifikke områder.
Men netop derfor ønsker regeringen at pleje og udbygge det transatlantiske forhold.
Mit besøg i USA den 25. marts var et vigtigt led heri, og her kunne det konstateres, at det dansk-amerikanske forhold er så stærkt som nogen sinde.
Udenrigsministerens nylige møde med udenrigsminister Colin Powell i marginen af Monterreymødet sendte samme signal: Regeringen ser ikke noget alternativ til USA's internationale engagement og lederskab for USA's egen skyld og for vores.
Samtidig vil regeringen naturligvis fortsat søge at argumentere overbevisende for, at USA bedst varetager både egne interesser og det internationale samfunds interesser inden for rammerne af et forstærket multilateralt samarbejde.
Det sker globalt i FN-regi og i regionale organisationer som navnlig NATO og i samarbejde med EU.
Regeringen vil holde fast i, at det, der binder os sammen, er langt vigtigere end det, der skiller.
Det er imidlertid naturligt, at nære partnere fører en åben og konstruktiv dialog; det er der plads til. I et så mangesidet og intensivt forhold som mellem EU og USA er det uundgåeligt, at der undertiden opstår meningsforskelle.
Den dialog vil vi have både bilateralt og som formandskab sammen med vore kolleger i EU.